Pernille Sams (KF), 2000-11-29:
I Det Konservative Folkeparti er vi glade for at få mulighed for at debattere et af Danmarks meget væsentlige erhverv endnu en gang, nemlig turisterhvervet.
Sidst vi havde emnet oppe i Folketingssalen til en forespørgselsdebat i sidste samling, blev erhvervsministeren pålagt at udarbejde nærværende redegørelse.
I denne vedtagelse blev der bl.a. lagt vægt på, at turismens hoved- og brancheorganisationer skulle inddrages samt fremskaffelse af en sammenligning af turismens erhvervsmæssige forhold i Danmark versus vore nabolande.
Begge dele er sket i mellemtiden.
Erhvervsministeren nedsatte den såkaldte dialoggruppe, som tog handsken op, og som efter et stort arbejde fremkom med branchens samlede udspil til ministeren.
Det fremhæver nødvendigheden af dialoggruppens forslag, at de fleste af de forslag og problemstillinger går igen og bliver understreget af den benchmarkinganalyse, som regeringen samtidig og sideløbende selv har fået lavet af et uafhængigt konsulentfirma.
Det er en analyse, som i den grad understreger alvoren i den opgave, vi her skal forholde os til.
Denne analyse er for os at se så beskæmmende læsning og burde være det for erhvervsministeren, at hun endelig nu måtte kunne se alvoren i de graverende misforhold, som det danske turisterhverv arbejder under for øjeblikket.
Det er derfor lidet opmuntrende at se, at regeringen ikke har medtaget flere af de politiske initiativer, som både branchen og benchmarkinganalysen fremhæver som værende aldeles presserende.
Det er initiativer, som vi og andre af Folketingets partier har foreslået gennem lang tid, fremhævet
under forespørgselsdebatter, indbygget i finanslovforslag og ved alle lejligheder i øvrigt har arbejdet for i årevis.
Intet af dette stof er med i redegørelsen fra regeringen.
Man sidder tilbage med en underlig følelse af tomhed og et stort rungende spørgsmålstegn efter at have læst redegørelsen.
Hvorfor i alverden har man ulejliget hele branchen med at arbejde sig frem til konstruktive forslag, når man alligevel vælger at sidde dem totalt overhørig?
Ikke desto mindre er Danmark det eneste af de lande, der er omfattet af benchmarkinganalysen, der har oplevet en tilbagegang i antallet af turister gennem de seneste 5 år.
Men ikke engang dette faktum får regeringen til at komme med andet end ordlir, for hvad er det egentlig, regeringen foreslår her i redegørelsen?
Hvad foreslår man til opmuntring af et kæmpestort dansk erhverv, som sørger for stor indtjening til landet, og som er præget af konkurrenceforvridende høje skatter, højere moms, højere grønne afgifter og flere administrative byrder end deres konkurrenter i de omkringliggende lande?
Det, der skal få optimismen tilbage og turisterne til nu at strømme til Danmark igen og få dem til at ignorere, at vi er betragtelig dyrere end vores nabolande, er ifølge regeringen f.eks. følgende: En opbygning af en statistik over attraktioner, en erhvervs- og en arbejdsmarkedsstatistik, en overbygning på serviceøkonomuddannelsen, styrkelse af AMU-kurserne.
Ja, det skal nok hjælpe!
Vi glæder os alle sammen med erhvervsministeren over at se, at Danmark ifølge analysen klarer sig godt i forhold til de tre sammenligningslande, når det drejer sig om miljøaspekter.
Det er da også en væsentlig detalje, som indgår i redegørelsen, men det er jo ikke nok til at redde dansk turisme.
Vi undrer os over, at regeringen endnu en gang vender det døve øre til de talrige opfordringer om omlægning af afgifter og moms.
Ud over branchen selv er det denne gang et uvildigt engelsk konsulentfirma, der giver anbefalingen, men regeringen forstår stadig ikke logikken.
For god ordens skyld vil jeg endnu en gang nævne nogle af de områder, som vi i Det Konservative Folkeparti finder særdeles presserende, og som nu også er blevet understreget i begge de analyser, som regeringen har bestilt.
Turismen er et yderst prisfølsomt erhverv, så hver gang den danske regering pålægger turismen nye skatter eller nye afgifter, rammer det en af de vigtigste konkurrenceparametre for erhvervet.
Det går simpelt hen ikke.
Vi bliver nødt til at opdyrke et bedre miljø for vores turisterhverv og vore turister end det, vi byder dem for øjeblikket.
En form for turisme, som kunne blive et endnu større aktiv for Danmark, end det er i dag, er f.eks. erhvervsturismen.
Her er der et kolossalt potentiale, som ligger klar til at blive indkasseret, men regeringen forhindrer vores turisterhverv i at udnytte de stadig stigende muligheder, der findes på dette store marked.
For at give branchen mulighed for at udnytte det potentiale, der er, og mulighed for at vokse og skaffe flere turister til Danmark, er det nødvendigt med få, ganske simple og uproblematiske lovændringer, som Det Konservative Folkeparti før har foreslået, og som vi stadig mener er nødvendige.
Endnu en gang vil vi foreslå en 100 procents momsafløftning på overnatninger og restaurantydelser, ligesom man har i andre lande bl.a. Sverige.
En virksomhed, som lægger en stor international konference med overnatning og bespisning,
slipper for momsen ved at lægge den øst for Øresundsbroen i stedet for her hos os vest for Øresundsbroen.
Hvad tror regeringen mon, man vælger?
Vi vil på ny også foreslå, at der bliver lavet om på det misforhold, at turisterhvervene skal betale en højere energiafgift for deres energiforbrug end andre produktionserhverv.
Man kan altså ikke sælge et hotelværelse i Danmark, såfremt det ikke er opvarmet.
Man kan heller ikke få folk til at hoppe i vandet i et badeland, hvis vandet ikke er opvarmet.
En sektor, som er af enorm betydning for det danske samfund både økonomisk og kulturelt.
Forslagene er også nøgleforslag i den bestilte redegørelse.
Derfor kan man også kun undre sig over, at ministerens redegørelse ikke med ét ord nævner dem. Der er gode sætninger i ministerens redegørelse.
F.eks. står der på side 11: »Love og regler skal være udformet, så de styrker virksomheder og erhvervene eller belaster virksomhederne mindst muligt - uden at det går ud over miljøet, den sociale balance m.v.«
Det er umuligt for læseren at forbinde et sådant ordvalg med skatteministerens og regeringens skattepolitik i al almindelighed
For virksomhederne oplever jo netop, at reglerne ikke styrker virksomhederne, men derimod belaster virksomhederne, uden at de har nogen som helst reel sammenhæng med miljøpolitikken.
Det er pæne, men fuldkommen utroværdige ordsammensætninger fra denne regering.
Det er rart at se, at regeringen bakker op bag branchens ønske om en samlet strategi for turismens udvikling i Danmark og satser mere på Danmark som en markedsføringsmæssig enhed.
I forbindelse med behovet for et nationalt »brand« er jeg af den overbevisning, at Danmark har så mange natur- og kulturværdier, at det kun er et spørgsmål om den rette satsning og koordinering for at kunne nå langt.
Videreuddannelse af turistbranchens arbejdskraft vil også være med til at højne kvaliteten i erhvervet, så det mål er vi også enige i. Ændrede regler for licensbetaling for hoteller, som der nu lægges op til i licensforhandlingerne,
kommer ikke et sekund for tidligt.
De nuværende regler er alt for dyre.
Så det bakker vi også op.
Ideen med en samlet turistportal er oplagt rigtig, så vi er glade for, at den idé i det mindste nu er søsat.
Men at ministeren betragter denne portal som en hængekøje, som vi nu blot kan sole os i, er helt fejlvurderet. Sammenfattende vil jeg sige, at dialoggruppens indspil i forbindelse med denne redegørelse er et godt udgangspunkt for den videre proces.
Den støttes af benchmarkinganalysen fra august år 2000, og regeringen ved derfor nu, hvad dagsordenen er, hvis den vil videre, og hvis den vil have os med i den forbindelse.